https://ask.fm/Alghazimh/answers/13991267949  تمام البنك هيصرف دولار ؟ فالمعروض منه هيزيد فسعره هينزل ولا برضه البنك مش هبييع؟
هو ما بيخترعش الدولارات ، هو هيصرف حسب اللي موجود ، واللي موجود بالكاد يخلي يتساوي مع سعر السوق السودا ، بل الأصل أنه السعر هيعلى عن سعر السوق السوداء الحالي كمان ويزيد.  بص ، الفكرة كالتالي :  تخيل إن حاجة تقيلة كانت بتقع وهي في طريق الوقوع قمت أنت ماسكها. إيه اللي بيحصل؟  أنت كمان بتتسحب شوية لتحت متأثرًا بالقوة الناتجة عن وقوعها.  دا بالظبط اللي بيحصل في سياسة التثبيت اللي كنّا شغالين بيها.  الدولار بيقع في السوق الحقيقية ، فيقوم البنك المركزي يحاول يمسكه بس لازم يتشد معاه شوية وسعر البنك نفسه يرتفع عشان يواكب الوقعة دي. اللي بيحصل في التعويم بقى ، إنك مش بتمسكه أصلًا ، بتسيب يقع للآخر لغاية ما يوصل الأرض!  وبعدين بقى السوق هو اللي بيحكم هنبدأ نطلع تاني ، وللا هيفضل واقع ، وللا ايه الكلام.  فالطبيعي أن بعد التعويم أصلًا سعر الدولار يرتفع بجنون ، لأسباب كتير منها أن البلد دلوقتي مافيهاش دولارات وبالتالي السوق عطشان جدًا ، فكأنك كنت موقف طابور طوييييييييييييييل ، وفجأة فتحت له الباب.  دا مع عدم توافر مصادر الدخل الدولاري وتدهورها ، فالسعر هيرتفع مش هينخفض.  البنك المركزي ساعتها مسئوليته يوفر دولارات ، من الاحتياطي وكده عشان يعرف يدير عملية التعويم دي وما يسيبهاش لغاية ما تجيب الجنيه الأرض ويتحول لحتة ورقة عديمة النفع. (كان نفسي والله أكتب بوست كبير أشرح فيه كل حاجة بالتفصيل ، بس والله الوقت مش مساعد ، أنا آسف لكم)